b'\n_START_ARTICLE_\nLycaena\n_START_SECTION_\nUtseende\n_START_PARAGRAPH_\nLycaena er en gruppe med sm\xc3\xa5 til mellomstore (vingespenn 20-45 millimeter) gullvinger med r\xc3\xb8de og oransje farger p\xc3\xa5 vingeoversiden. Hannene er gjerne skinnende r\xc3\xb8doransje, ofte med svart ytterkant, ikke sjelden med en fiolett glans, mens hunnene vanligvis er mattere og har brune flekker. Undersiden av vingene er generelt mer gr\xc3\xa5 eller gr\xc3\xa5-brun, med flekker, ringer og felt, og noks\xc3\xa5 lik hos de to kj\xc3\xb8nnene. De fleste artene har en liten \xc2\xabstjert\xc2\xbb, p\xc3\xa5 omtrent \xc3\xa9n millimeter bakerst p\xc3\xa5 bakvingen.\n_START_SECTION_\nLevevis\n_START_PARAGRAPH_\nDisse sommerfuglene finnes typisk p\xc3\xa5 blomsterenger og andre steder der det er rikelig med blomstrende urter. Begge kj\xc3\xb8nn bes\xc3\xb8ker gjerne blomster. Hannene flyr i sm\xc3\xa5 revir, hvor de venter p\xc3\xa5 uparrede hunner. Hunnene flyr videre omkring. _NEWLINE_Larvene lever p\xc3\xa5 planter i bl\xc3\xa5fj\xc3\xa6rfamilien (Polygalaceae), syrefamilien (Polygonaceae) eller andre familier av urter.\n_START_SECTION_\nUtbredelse\n_START_PARAGRAPH_\nDe er en Holarktisk gruppe, som er utbredt over store deler av den nordlige halvkulen. Enkelte arter g\xc3\xa5r utenfor dette utbredelsesomr\xc3\xa5det: den sv\xc3\xa6rt vidt utbredte Lycaena phlaeas finnes langt s\xc3\xb8rover i Afrika, dessuten er det to arter i S\xc3\xb8r-Afrika, \xc3\xa9n p\xc3\xa5 Ny-Guinea og en gruppe av arter p\xc3\xa5 New Zealand. Plasseringen av disse i Lycaena er kanskje noe usikker.\n_START_SECTION_\nNavnet\n_START_PARAGRAPH_\nDet latinske navnet Lycaena har et litt usikkert opphav. Det finnes flere tolkninger. At det kommer av det greske ordet Lykaina som betyr ulvinne. Eller kanskje Lykaios som betyr Arkadisk, fordi flere arter har \xc2\xabarkadiske navn\xc2\xbb.  _NEWLINE_Navnet har opprinnelig v\xc3\xa6rt brukt p\xc3\xa5 hele gruppen gullvinger, samt noen av bl\xc3\xa5vingene.'